Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2019/C 3/11)

Euroopan komissio on hyväksynyt tämän vähäistä muutosta koskevan hakemuksen asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Vähäisen muutoksen hyväksymistä koskeva hakemus julkaistaan komission DOOR-tietokannassa.

YHTENÄINEN ASIAKIRJA

”INSALATA DI LUSIA”

EU-nro: PGI-IT-0433-AM01-19.6.2018

SAN ( ) SMM ( X )

1. Nimi tai nimet

”Insalata di Lusia”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Insalata di Lusia” on varattu yksinomaan Lactuca Sativa -lajin kahden lajikkeen, Cappuccian ja Gentilen, lehtisalaatille.

Varsi: lyhyt, enintään 6 cm ja hyvin turpea; salaatin lehdet kasvavat siitä.

Maku: raikas ja rapea.

Kasvi: kasvihuonetuotteella on tiiviimpi rakenne ja hieman avoimempi kerä kuin avomaalla kasvatetulla tuotteella.

Olennaiset ominaispiirteet:

— salaatinkerän keveys;

— pehmeys, joka johtuu kuituisuuden puutteesta, ja kiinteys jopa 10–12 tuntia keräämisen jälkeen, ei puutumista;

— nuorten, tuoreiden ja kiinteiden lehtien rapeus;

— selvästi aistittava suolaisuus, jonka vuoksi ruokasuolaa ei tarvitse käyttää salaattia maustettaessa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Viljelyn, sadonkorjuun, puhdistuksen ja pesun on tapahduttava maantieteellisellä tuotantoalueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

SMM-tuote ”Insalata di Lusia” on saatettava kulutukseen pakattuna muovista, puusta, pahvista, polystyreenistä tai muista elintarvikkeille soveltuvista materiaaleista valmistettuihin pakkauksiin.

Kunkin pakkauksen sisällön on oltava tasalaatuinen, ja kukin pakkaus saa sisältää ainoastaan samaa lajiketta, alkuperää, tyyppiä, luokkaa ja kokoa olevia salaatteja. Pakkauksesta näkyvän sisällön osan on edustettava koko sisältöä.

On tärkeää, että tuotteet pakataan paikalla siten, että sadonkorjuu, puhdistus, pesu ja pakkaaminen tapahtuvat hyvin lyhyen ajan kuluessa tuotteiden fyysisten ja aistinvaraisten ominaisuuksien heikentymisen estämiseksi. Insalata di Lusia -salaatille tehtävät liialliset käsittelyt ja pitkät kuljetukset johtaisivat salaatinlehtien nestejännityksen ja rapeuden vähentymiseen.

Edellä kuvattujen pakkaustoimien jälkeen ”Insalata di Lusia” SMM voidaan valmistaa viidenteen tuoteryhmään kuuluvien tuotteiden tapaan. Valmistaminen voi tapahtua myös muualla kuin tuotantoalueella.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tuotetta sisältävän pakkauksen yläosa on suojattava läpinäkyvällä, elintarvikkeille soveltuvasta materiaalista valmistetulla kelmulla, jossa on oltava ainoastaan SMM-tunnus ”INSALATA DI LUSIA” ja jolla varmistetaan, että tuote on näkyvissä ja että neste pääsee haihtumaan tuotteesta luonnollisella tavalla.

Pakkauksissa on oltava näkyvä SMM-tunnus, jonka kirjasinkoko ei saa olla pakkauksessa mahdollisesti olevia muita merkintöjä pienempi.

Tunnus koostuu kirjaimista ”i” (jonka päällä on soikionmuotoinen piste) ja ”L”. Kirjainten sisäsivut ovat koverat siten, että niistä muodostuu soikea ympyrä, jonka keskellä on tyylitelty piirros Lusian keskiaikaisesta tornista. Kirjainten ulkosivuja ympäröi kehys, jonka ulkopuolella, tunnuksen yläosassa keskellä on lyhenne ”I.G.P” (eli SMM). Tunnuksen alaosassa kehyksen sisäpuolella on teksti ”INSALATA di LUSIA”.

Pakkauksiin kerran kiinnitettyjä SMM-tunnuksia ”INSALATA di LUSIA” ei saa käyttää uudelleen.

Viidennen tuoteryhmän tuotteiden pakkauksiin on merkittävä myyntipakkauksiin merkittäväksi tarkoitetut tiedot.

4. Maantieteellisen alueen tarkka rajaus

Tuotantoalue käsittää seuraavat Rovigon ja Padovan maakuntien kunnat:

— Rovigon maakunta: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo ja Rovigo;

— Padovan maakunta: Barbona, Vescovana ja Sant’Urbano.

5. Yhteys maantieteelliseen alueeseen

”Insalata di Lusian” lehtisalaatin makuun liittyvä erityispiirre on selvästi havaittava suolaisuus, jonka ansiosta sitä ei tarvitse maustaa suolalla ja joka johtuu runsaasti mineraalisuoloja sisältävästä viljelymaasta. SMM-tuotteen tuotantoalueen maaperän pintakerros koostuu tulvien mukana tulleesta hiekasta, jota levisi maaperään Rooman valtakuntaa edeltäneellä ajalla ja myöhäiskeskiajalla, kun jotkut Tartarojoen sivuhaarat tulvivat ja kun Adigejoki tulvi keskiajalla ja sen jälkeen. Adigen viimeinen suuri tulva ajoittuu 1800-luvun lopulle, ja sen aiheuttamat valtavat hiekkadyynit saatiin kovalla työllä tasoitettua vasta 1960-luvun lopussa. Tälle hiekalle, joka on pysynyt vuosisadan ajan paikoillaan luonnonvaraisen kasviston ansiosta, istutetaan ”Insalata di Lusia”, jonka kalium- ja kalsiumpitoisuus on muita salaatteja suurempi.

Kyseisen alueen pengerviljelmien alla oleva Adigejoesta tuleva pohjavesi on korkealla, ja kastelukanavat ovat jatkuvasti täynnä vettä, minkä ansiosta viljelymaa pysyy niin kosteana, että viljelmiä on tarpeen kastella vain heti koulinnan jälkeen. Tämän ansiosta salaatinkerät pysyvät suhteellisen kuivina eivätkä niiden sisältämät ravinteet valu hukkaan. Lisäksi tarvitaan vähemmän sienitautien torjuntakäsittelyjä.

Pohjaveden pinta on metrin syvyydessä, ja se pysyy vakaana kastelukanavaverkoston avulla. Kaikki nämä tekijät yhdessä saavat aikaan sen, että kastelutoimenpiteitä voidaan vähentää, jolloin myös taimien pilaantuminen vähenee ja voidaan varmistaa ”Insalata di Lusia” -salaatille ominainen raikkaus ja rapeus, jotka erottavat ne muilla alueilla tuotetuista salaateista.

Adigejoesta saatavissa oleva vesi, korkealla oleva pohjavesi ja maaperän rakenne mahdollistavat salaatin onnistuneen viljelyn myös kesäkuukausina (heinä-elokuu), mikä merkitsee, että kyseistä tuotetta on markkinoilla 10 tai 11 kuukauden ajan vuodessa.

Adigejoen ympäristölle tyypillinen karkeajakoinen maaperä, jonka koostumus vaihtelee löysästä keskitiiviiseen, ja sen hyvä vedenjohtavuus, joka helpottaa sadeveden imeytymistä, mahdollistavat viljelyn onnistumisen sääoloista riippumatta.

Edellä mainittujen seikkojen lisäksi salaatinviljelystä 50 vuoden ajan saatu kokemus ja tuottajien ammattitaito ovat mahdollistaneet tuotantotekniikoiden parantamisen, minkä ansiosta myös ilmastoon ja viljelyyn liittyvien tekijöiden välisestä sopivasta tasapainosta seuraavat synergiat ovat parantuneet.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Hallitus on aloittanut kansallisen vastaväitemenettelyn julkaisemalla 11.5.2018 Italian tasavallan virallisen lehden numerossa 108 hakemuksen suojatun maantieteellisen merkinnän ”Insalata di Lusia” hyväksymiseksi.

Eritelmän täydellinen teksti on saatavissa internetosoitteesta: http://www.politicheagricole.it/flex/cm/pages/ServeBLOB.php/L/IT/IDPagina/3335

tai vaihtoehtoisesti

menemällä suoraan maa- ja metsätalous- sekä elintarvikeministeriön kotisivulle (www.politicheagricole.it), valitsemalla ensin ”Qualità” (näytön oikeassa ylälaidassa), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.